ໃນຕອນເຊົ້າວັນທີ 26 ເມສາ 2022 ທີ່ຫ້ອງປະຊຸມ ຂອງເມືອງວຽງພູຄາ ແຂວງຫຼວງນໍ້າທາ ໄດ້ຈັດພິທີປິດການຝຶກອົບຮົມທິດສະດີການເມືອງ ແລະ ການປົກຄອງລະບົບ 10 ວັນຊຸດທີ II ໃຫ້ເລຂາພັກບ້ານ, ນາຍບ້ານ ຢູ່ເມືອງວຽງພູຄາ ແຂວງຫຼວງນໍ້າທາ ທັງນີ້ກໍເພື່ອເປັນການຈັດຕັ້ງປະຕິບັດຕາມເນື້ອໃນຂອງກອງປະຊຸມໃຫຍ່ຂອງອົງຄະນະພັກແຂວງ ໃນແຕ່ລະໄລຍະໃຫ້ປະກົດຜົນເປັນຈິງເທື່ອລະກ້າວ. ພິທີປິດດັ່ງກ່າວໃຫ້ກຽດເປັນ ປະທານ ຂອງທ່ານ ປທ ສິງໄຊ ວັນຄຳ ກຳມະການພັກແຂວງ, ເລຂາໜ່ວຍພັກ, ຫົວໜ້າໂຮງຮຽນການເມືອງ ແລະ ການປົກຄອງແຂວງ. ເປັນກຽດເຂົ້າຮ່ວມຂອງທ່ານ ນ. ຈັນຄຳ ທອງມີໄຊ ກຳມະການປະຈຳພັກເມືອງ, ຮອງເລຂາພັກເມືອງ, ປະທານແນວລາວສ້າງຊາດ ເມືອງວຽງພູຄາ ແຂວງຫຼວງນໍ້າທາ; ພ້ອມດ້ວຍບັນດາທ່ານທີ່ເປັນຄະນະຮັບຜິດຊອບການຝຶກອົບຮົມໃນຄັ້ງນີ້, ມີຕົວແທນມາຈາກຫ້ອງວ່າການເມືອງ, ຄະນະໂຄສະນາອົບຮົມເມືອງ, ຄະນະຈັດຕັ້ງເມືອງ, ອົງການຈັດຕັ້ງມະຫາຊົນອ້ອມຂ້າງພາຍໃນເມືອງ, ຕະຫຼອດຮອດພະນັກງານຄູ-ອາຈານ ແລະນັກຝຶກອົບຮົມເຂົ້າຮ່ວມຢ່າງພ້ອມພຽງ.
ຫຼັງຈາກນັ້ນ, ທ່ານ ແອທອງ ບຸນຖາວອນ ຮອງຫົວໜ້າວິຊາການໄດ້ຂຶ້ນຜ່ານບົດສະຫຼຸບການຈັດຕັ້ງປະຕິບັດການຮຽນ-ການສອນ. ໂຮງຮຽນການເມືອງ ແລະ ການປົກຄອງ ແຂວງຫຼວງນໍ້າທາ ໄດ້ຈັດຕັ້ງປະຕິບັດໂຄງການຫຼັກສູດການຮຽນ-ການສອນໃຫ້ນັກຝຶກອົບຮົມທິດສະດີການເມືອງ-ການປົກຄອງໂຄງການຫຼັກສູດ 10 ວັນ ຊຸດທີ II ຢູ່ເມືອງວຽງພູຄາ ແຕ່ວັນທີ 19 ເມສາ 2022 ເປັນຕົ້ນມາໄດ້ສໍາເລັດການຮຽນ-ການສອນ ໃນວັນທີ 26 ເມສາ 2022. ສ່ວນເນື້ອໃນບົດຮຽນລວມມີ 03 ພາກວິຊາຮຽນມີ 19 ບົດ, ມີ 87 ຊົ່ວໂມງເທົ່າກັບ 468 ໜ່ວຍກິດ. ທີ່ໄດ້ຈັດຕັ້ງປະຕິບັດຕົວຈິງມີລາຍລະອຽດດັ່ງນີ້:
ໂຮງຮຽນການເມືອງ ແລະ ການປົກຄອງ ແຂວງໄດ້ນຳໃຊ້ຄູ-ອາຈານພາຍໃນຂຶ້ນຫ້ອງສິດສອນ 100%, ຄູ-ອາຈານແຕ່ລະສະຫາຍໄດ້ມີຄວາມພະຍາຍາມຄົ້ນຄວ້າ, ແຕ່ງບົດສອນ, ຂຶ້ນຫ້ອງສິດສອນ, ອະທິບາຍດ້ານທິດສະດີ ແລະສົມທຽບພຶດຕິກຳເຮັດໃຫ້ນັກຝຶກອົບຮົມມີຄວາມເຂົ້າໃຈຢ່າງເປັນລະບົບ, ບັນດານັກຝຶກອົບຮົມກໍໄດ້ມີຄວາມພະຍາຍາມຕັ້ງໃຈຂຶ້ນຫ້ອງ, ຄົ້ນຄ້ວາ-ຮ່ຳຮຽນ, ປະຕິບັດກົດລະບຽບຂອງການຮຽນ ແລະໄດ້ປະກອບຄຳຄິດ, ຄຳເຫັນແລກປ່ຽນສົນທະນາບົດຮຽນນໍາກັນຢ່າງມີບັນຍາກາດຟົດຟື້ນ ແລະຈາກການຄົ້ນຄ້ວາຮ່ຳຮຽນດັ່ງກ່າວ, ທາງໂຮງຮຽນກໍໄດ້ຈັດຕັ້ງການປະເມີນຄວາມຮັບຮູ້ ແລະຜົນການຮຽນ-ການສອນຂອງນັກຝຶກອົບຮົມ ແລະຄູ-ອາຈານ, ການປະເມີນຂອງນັກເຝິກອົບຮົມຊຶ່ງສະແດງອອກດັ່ງນີ້: ດີເລີດກວມ 85,25 %, ດີຫຼາຍ 14,75 % ລື່ນຄາດໝາຍຂອງແຜນການທີ່ວາງໄວ້ 5,25 %.
ຄະນະຈັດຕັ້ງພິທີໄດ້ຂຶ້ນຜ່ານຂໍ້ຕົກລົງຂອງຫົວໜ້າໂຮງຮຽນວ່າດ້ວຍການອອກໃບຢັ້ງຢືນ; ໃຫ້ກຽດຂຶ້ນມອບໂດຍ ທ່ານ ປທ ສິງໄຊ ວັນຄຳ ຫົວໜ້າໂຮງຮຽນການເມືອງ ແລະ ການປົກຄອງແຂວງ ແລະ ຮັບຟັງການໂອ້ລົມຕໍ່ພິທີປິດຊຸດຮຽນ-ການຊີ້ທິດເຍືອງທາງ ຈາກ ທ່ານ ນ. ຈັນຄຳ ທອງມີໄຊ ຊຶ່ງທ່ານໄດ້ກ່າວຍ້ອງຍໍຊົມເຊີຍທາງຄະນະພັກ ຂອງໂຮງຮຽນ ແລະຄະນະພັກ-ຄະນະນຳ ຂອງເມືອງວຽງພູຄາ ຕະຫຼອດຮອດທຸກພາກສ່ວນທີ່ໄດ້ໃຫ້ຄວາມສຳຄັນຊຶ່ງໄດ້ສ່ອງແສງເຖິງຄວາມຕື່ນຕົວ ຂອງທຸກພາກສ່ວນ ແລະທ່ານໄດ້ກ່າວວ່າອີກວ່າ: ການຮ່ຳຮຽນເຖິງວ່າຈະຮຽນໜ້ອຍ ຫຼື ຮຽນຫຼາຍ ກໍ່ລ້ວນແຕ່ມີຄຸນຄ່າທັງນັ້ນ, ການຄົ້ນຄວ້າຮ່ຳຮຽນທິດສະດີການເມືອງ-ການປົກຄອງໃນຄັ້ງນີ້ບັນດານັກຝຶກອົບຮົມຕ້ອງຖືເປັນສຳຄັນ ແລະນໍາໄປໝູນໃສ່ເຂົ້າໃນການນໍາພາ-ຊີ້ນໍາວຽກງານຕົວຈິງໃນການເຄື່ອນໄຫວວຽກງານຕ່າງໆ ພາຍໃນບ້ານຂອງຕົນໃຫ້ເກີດດອກອອກຜົນ ແລະມີປະສິດທິພາບສູງກວ່າເກົ່າ.
ຂ່າວ: ນ. ມະນີລາ ແກ້ວລະກໍາ
ບັນນາທິການ: ປທ ບຸນປັນ ສຸມຸນທອງ